ການນຳພັກ, ລັດ, ລັດຖະບານຫວຽດນາມ ຕ້ອນຮັບຄະນະຜູ້ແທນຂັ້ນສູງ ຄະນະພົວພັນຕ່າງປະເທດ ສູນກາງພັກ ປຊຊ ປະຕິວັດ ລາວ
ທ່ານນາຍົກລັດຖະມົນຕີ ຫງວຽນເຕີນຢູງ ແລະ ທ່ານ
ຮອງນາຍົກລັດຖະມົນຕີທອງລຸນ ສີສຸລິດ
ພາບ:VGP
ວັນທີ 5/3 ຢູ່ ຮ່າໂນ້ຍ, ທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູຈ້ອງ, ທ່ານປະທານປະເທດເຈືອງເຕີນຊາງ, ທ່ານນາຍົກລັດຖະມົນຕີ ຫງວຽນເຕີນຢູງ ໄດ້ມີການພົບປະກັບຄະນະຜູ້ແທນຂັ້ນສູງຄະນະພົວພັນຕ່າງປະເທດສູນກາງພັກປະຊາຊົນປະຕິວັດລາວ ໂດຍທ່ານ ທອງລຸນ ສີສຸລິດ, ຮອງນາຍົກລັດຖະມົນຕີ, ຫົວຫນ້າຄະນະພົວພັນຕ່າງປະເທດສູນກາງ, ລັດຖະມົນຕີການຕ່າງປະເທດລາວ ເປັນຫົວຫນ້າຄະນະ ພວມຢ້ຽມຢາມ ແລະ ເຮັດວຽກຢູ່ຫວຽດນາມ. ທີ່ການຕ້ອນຮັບ, ບັນດາການນຳພັກ, ລັດ ແລະ ລັດຖະບານຫວຽດນາມ ໄດ້ແຈ້ງສະພາບການຢູ່ຫວຽດນາມ, ວຽກງານກະກຽມກອງປະຊຸມໃຫຍ່ອົງຄະນະພັກທຸກຂັ້ນ ກ້າວໄປເຖິງຈັດຕັ້ງກອງປະຊຸມໃຫຍ່ຄັ້ງທີ 12 ຂອງພັກ ພ້ອມທັງ ຢືນຢັນ ຫວຽດນາມ ຈະເຮັດຈົນສຸດຄວາມສາມາດຂອງຕົນພ້ອມກັບລາວ ປັບປຸງແລະ ເພີ່ມທະວີສາຍພົວພັນສາມັກຄີແບບພິເສດ ຫວຽດນາມ - ລາວໃຫ້ນັບມື້ນັບພັດທະນາເຂົ້າສູ່ລວງເລິກ, ແທດຈິງ ແລະ ມີປະສິດທິຜົນໃນທຸກຂົງເຂດ. ທ່ານເລຂາທິການໃຫຍ່ ຫງວຽນຟູຈ້ອງ, ທ່ານປະທານປະເທດເຈືອງເຕີນຊາງ ແລະ ທ່ານນາຍົກລັດຖະມົນຕີ ຫງວຽນເຕີນຢູງ ປາດຖະຫນາວ່າ ໃນໄລຍະຈະມາເຖິງ, ສອງຄະນະພົວພັນຕ່າງປະເທດສອງພັກ ຈະພ້ອມກັບບັນດາກະຊວງ, ຂະແຫນງການ, ອົງການຈັດຕັ້ງມະຫາຊົນ, ທ້ອງຖິ່ນຕ່າງໆຂອງສອງປະເທດ ສືບຕໍ່ປະສານສົມທົບຢ່າງແຫນ້ນແຟ້ນ, ເພີ່ມທະວີການແລກປ່ຽນຂໍ້ມູນຂ່າວສານ, ແບ່ງປັນບົດຮຽນ, ຮ່ວມມືຊ່ວຍເຫລືອເຊິ່ງກັນ ແລະກັນ, ເພື່ອປະຕິບັດມະຕິກອງປະຊຸມໃຫຍ່ຂອງແຕ່ລະພັກຢ່າງມີໄຊ ແລະ ຜັນຂະຫຍາຍບັນດາຂໍ້ຕົກລົງລະຫວ່າງການນຳຂັ້ນສູງຂອງສອງພັກ, ສອງລັດຢ່າງມີປະສິດທິຜົນ. ຕອນບ່າຍວັນດຽວກັນ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຫວຽດນາມ ຟ້າມບີງມີງ ໄດ້ເຮັດວຽກກັບທ່ານ ທອງລຸນ ສີສຸລິດ, ຮອງນາຍົກລັດຖະມົນຕີ, ຫົວຫນ້າຄະນະພົວພັນຕ່າງປະເທດສູນກາງ, ລັດຖະມົນຕີການຕ່າງປະເທດລາວ. ສອງຝ່າຍເຫັນດີສືບຕໍ່ປະສານສົມທົບຢ່າງແຫນ້ນແຟ້ນກັບບັນດາປະເທດສະມາຊິກ ອາຊຽນ ອື່ນ ເພື່ອສ້າງປະຊາຄົມອາຊຽນສຳເລັດໃນທ້າຍປີ 2015. ທ່ານຮອງນາຍົກລັດຖະມົນຕີ ຟ້າມບີງມີງ ຢືນຢັນ: ຫວຽດນາມ ຈະສະຫນັບສະຫນູນ ແລະຮ່ວມມືຢ່າງແຫນ້ນແຟ້ນ ເພື່ອໃຫ້ລາວປະຕິບັດສຳເລັດບົດບາດປະທານ ອາຊຽນ ໃນປີ 2016.
(ແຫຼ່ງຄັດຈາກ VOV)